DA Den Europæiske Unions Tidende C 484/7

Fælles erklæring om EU's lovgivningsmæssige prioriteter for 2017

(2016/C 484/02)

Dette er et kritisk tidspunkt for Den Europæiske Union. Det er en tid med mange globale, økonomiske, miljømæssige og samfundsmæssige udfordringer. De europæiske borgere forventer derfor, at Den Europæiske Union skal gøre en konkret forskel ved at bidrage til at håndtere de største af disse udfordringer.

Levering af resultater, hvor der er størst brug for dem, kræver, at Europa-Parlamentet, Rådet og Europa-Kommissionen arbejder tæt sammen, navnlig når det gælder EU's lovgivningsproces. Det er derfor, at vi i punkt 7 i den interinstitutionelle aftale af 13. april 2016 om bedre lovgivning i overensstemmelse med artikel 17, stk. 1, i traktaten om Den Europæiske Union, har forpligtet os til hvert år at nå til enighed om en række forslag, som vi ønsker at prioritere højt i lovgivningsprocessen.

Samtidig med at arbejdet med alle lovgivningsforslag fortsættes, vil følgende initiativer blive prioriteret højt i lovgivningsprocessen for at sikre væsentlige fremskridt og, hvor det er muligt, deres gennemførelse inden udgangen af 2017:

1. Ny fremdrift i beskæftigelse, vækst og investeringer, navnlig gennem: fordobling og styrkelse af Den Europæiske Fond for Strategiske Investeringer (EFSI 2.0), modernisering af defensive handelsinstrumenter, forbedring af affaldshåndteringen i en cirkulær økonomi, fuldførelse af Bankunionen som led i bestræbelserne på at uddybe Den Økonomiske og Monetære Union på en måde, der skaber ligevægt mellem risikodeling og -reduktion, og skabelse af sikrere og mere gennemsigtige markeder for securitisation og forbedrede prospekter for værdipapirer med henblik på at etablere en kapitalmarkedsunion;

2. Hensyntagen til Den Europæiske Unions sociale dimension, især gennem fremme af ungdomsbeskæftigelsesinitiativet, forbedret koordinering af den sociale sikring, den europæiske retsakt om tilgængelighed og oprettelsen af et europæisk solidaritetskorps;

3. Bedre beskyttelse af vores borgeres sikkerhed, navnlig gennem en bedre beskyttelse af EU's ydre grænser via ind- og udrejsesystemet, intelligente grænser og EU-systemet vedrørende rejseinformation og rejsetilladelse (ETIAS), gennem styrkelse af kontrollen med erhvervelse og besiddelse af skydevåben, gennem bedre instrumenter til at kriminalisere terrorisme og bekæmpe hvidvaskning af penge og finansiering af terrorisme og gennem udveksling af oplysninger om tredjelandsstatsborgere i det europæiske informationssystem vedrørende strafferegistre (ECRIS);

4. Reformering og udvikling af vores migrationspolitik i en ånd af ansvarlighed og solidaritet, navnlig gennem en reform af det fælles europæiske asylsystem (herunder Dublinmekanismen), pakken om lovlig migration og planen for europæiske eksterne investeringer for at bidrage til at håndtere de grundlæggende årsager til migration ved at styrke investeringer og jobskabelse i partnerlandene;

5. Opfyldelse af vores tilsagn om at gennemføre et forbundet digitalt indre marked, især ved hjælp af reformer inden for telekommunikation og ophavsrettigheder i EU, anvendelse af 700 MHz-båndet i Unionen, forhindring af uberettiget geografisk blokering, revision af direktivet om audiovisuelle medietjenester og afslutning af arbejdet med at modernisere vores fælles databeskyttelsesregler;

6. Opfyldelse af vores målsætning om en ambitiøs energiunion og en fremadskuende klimapolitik, navnlig gennem implementering af klima- og energirammen for 2030, opfølgning af Parisaftalen og pakken om ren energi for alle europæere.

Derudover er vi enige om, at der også skal gøres fremskridt inden for følgende vigtige spørgsmål:

— fortsættelse af vores engagement i fælles europæiske værdier, retsstatsprincippet og grundlæggende rettigheder, herunder vores fælles forpligtelse til at bekæmpe forskelsbehandling og fremmedhad

— bekæmpelse af skattesvig, skatteunddragelse og skatteundgåelse samt sikring af et fornuftigt og retfærdigt skattesystem

— bevarelse af princippet om arbejdskraftens frie bevægelighed, navnlig ved at sikre rimelighed, et passende niveau af social beskyttelse og sociale rettigheder

— styrkelse af Europas rolle for at beskytte og forsvare vores interesser uden for Europas grænser og for at bidrage til stabilitet, sikkerhed og fred.

Vi er fortsat fast besluttet på at fremme en korrekt gennemførelse og håndhævelse af eksisterende lovgivning.

Vi vil som formænd for Europa-Parlamentet, Rådet og Europa-Kommissionen regelmæssigt overvåge den rettidige og effektive gennemførelse af denne fælles erklæring.